הוועדה לענייני ביקורת המדינה, כנסת 15, פרוטוקול מספר 118, 2001-03-19 13:00

יוסי כץ: אני פותח את הישיבה.

יוסי כץ: האנשים שנמצאים עכשיו בחדר הם האנשים שיצטרכו לעבוד עם חבר הכנסת פרופסור אמנון רובינשטיין.

יוסי כץ: הטקס היום הוא הטקס השלישי במניין הטקסים שהכנסת עורכת לבחירת ראשי ועדות.

יוסי כץ: בראש ועדת החוקה נבחר לעמוד חבר הכנסת אופיר פינס; בראשות ועדת העלייה, הקליטה והתפוצות נבחר לעמוד חבר הכנסת צבי הנדל, וכעת אנחנו משלימים את המעגל היומי בבחירתו של חבר הכנסת פרופסור אמנון רובינשטיין לראשות הוועדה לענייני ביקורת המדינה.

יוסי כץ: אני מקדם בברכה את השר לביטחון הפנים, דוקטור עוזי לנדאו, ששימש כיושב-ראש הוועדה לענייני ביקורת המדינה עד להתמנותו כשר בממשלה.

יוסי כץ: אני מברך אותו על מינויו כשר, ואני חושב שהמינוי הוא של האדם הנכון במקום הנכון.

יוסי כץ: זהו אחד המינויים המוצלחים ביותר שעשה ראש-הממשלה, ואני מאחל לך הצלחה.

יוסי כץ: אני רוצה להודות לשר עוזי לנדאו על עמידתו בראשות הוועדה לענייני ביקורת המדינה.

יוסי כץ: אין צורך להכביר במלים לגבי כישוריו, יושרו, הגינותו והדרך שבה הוא ביצע את תפקידו.

יוסי כץ: אני מביא את המלצת ועדת הכנסת לבחור בחבר הכנסת אמנון רובינשטיין כיושב-ראש הוועדה לענייני ביקורת המדינה.

יוסי כץ: מי בעד, ירים את ידו.

יוסי כץ: אין מתנגדים.

יוסי כץ: אני מאחל לך הצלחה ומעביר לך את שרביט ניהול הישיבה.

אמנון רובינשטיין: אדוני המבקר, אדוני השר, חבר הכנסת כץ, אני מודה על כל הברכות.

עוזי לנדאו: אני גאה שאחריי ימלא את תפקיד יושב-ראש הוועדה חבר הכנסת פרופסור אמנון רובינשטיין.

עוזי לנדאו: התרשמתי מאוד מהדרך שבה הוא ניהל את ישיבת ועדת החוקה, חוק ומשפט, כשהעביר בלוח זמנים, כפי שהתחייב, את הצעת החוק לביטול הבחירה הישירה לראש-הממשלה, שהוא לא הסכים אתה, כמעט אמרתי תיעב אותה.

עוזי לנדאו: אני רואה את ידידי אמנון כאחד מנציגי האליטות שאני רואה כתופעה מחייבת בכל אריסטוקרטיה במדינה.

עוזי לנדאו: אצלנו האליטות לא כולן אריסטוקרטיה אמיתית, והוא קבע שם את "מבחן רובינשטיין", של אדם שקובע רף ועושה אותו.

עוזי לנדאו: במדינה דמוקרטית, הוא גם מביא לכלל גמר דבר שהוא נלחם בו ככל יכולתו, אבל יעשה כדי שדבר הרוב יישמע.

עוזי לנדאו: זה "מבחן רובינשטיין", שהוא הכבוד לאיש עצמו וגם לכנסת.

עוזי לנדאו: אין רבים כמותו.

עוזי לנדאו: בוודאי מבחינה זאת יהיה כרגע יושב-ראש ועדה שיהיה לו טמפרמנט הרבה יותר מקובל, יותר קביל וחביב על כל ציבור האנשים, בהשוואה ליושב-ראש הוועדה הקודם.

עוזי לנדאו: מבחינה זאת בוודאי שינוי מזג האוויר ייטיב עם עובדות הוועדה.

עוזי לנדאו: השתדלתי להכין לך ריהוט אחר.

עוזי לנדאו: אני רק מצטער שאת הפינות השארתי, זה היה מנוגד לדרך שבה רצינו את הדברים.

עוזי לנדאו: גם לך יש חדר טוב יותר מאשר למרבית יושבי-ראש הוועדות, כולל לסגל האישי שלך.

עוזי לנדאו: זה הושג לאחר מאבק חריף שלנו עם המתכננים ועם כל מי שצריך היה, כדי שחדר ועדת כנסת ייראה כמו שצריך.

עוזי לנדאו: בא לכאן ציבור גדול, ופה צריך לראות את כבודה של כנסת ישראל.

עוזי לנדאו: השתדלנו "לנקות שולחן" במקרים שנראו לנו חשובים.

עוזי לנדאו: היתה עבודה חשובה, שהתחיל יושב-ראש אנטה, על משקל סטטוס-קוו אנטה, יוסי כץ, בעניין נושא המסכנים שהבנקים פגעו בהם.

עוזי לנדאו: הוא עשה עבודה חשובה ואני השתדלתי גם כן לתקן, ובסיוע של המבקר הוצאנו מהם הסכם טוב יותר.

עוזי לנדאו: עכשיו הדברים נמצאים בצנרת.

עוזי לנדאו: השתדלנו לטפל בכמה מקרים, אבל אחד לא הצלחתי להשלים, וזה מה שראיתי כהתנכלות עובדי מינהל מקרקעי ישראל לכמה אנשים שכבר מספר שנים לא מאפשרים להם לבנות את ביתם.

עוזי לנדאו: פעם זו בירוקרטיה ופעם אלה דברים שקשורים בהוצאות שמשיתים עליהם.

אמנון רובינשטיין: זה לא הסתיים?

עוזי לנדאו: זה לא הסתיים.

עוזי לנדאו: אנשי המינהל היו סבורים שיבואו בחירות ולא נביא אותם לדיון, והבאנו אותם לדיון שבוע לפני הבחירות.

עוזי לנדאו: בתום הבחירות היה לנו עוד קטע אתם ועכשיו יושב-ראש הוועדה התחלף.

עוזי לנדאו: הם צריכים לדעת שיש בפני מי למסור דין וחשבון, לפני כנסת ישראל.

עוזי לנדאו: הדבר האחרון, אני חושב שלא אומר לך דבר חדש, אתה תמצא לך פרטנר יוצא מן הכלל, והוא מבקר המדינה.

עוזי לנדאו: לא הסכמתי עמו תמיד, אבל בשיחה שהיתה לו אתי מיד לאחר שהתמניתי לשר הוא אמר שניסיתי בשיחות בינינו לשכנע אותו שצריך שביקורת המדינה תיכנס לכל בדיקה של רשויות החוק, במשרד המשפטים בבתי המשפט ובמשטרת ישראל, לא בתחום של חריצת דין אלא איך הם עושים את העבודה שלהם.

עוזי לנדאו: הוא אמר לי, שהוא חושב שבסוף הוא כיוון לדעתי והתחיל לבדוק את הדברים האלה כמו שצריך.

עוזי לנדאו: אמרתי לו שהוא מוזמן למשרד לביטחון הפנים ואתן לו טיפים מה לבדוק.

עוזי לנדאו: תודה רבה ובהצלחה.

אמנון רובינשטיין: אני מאוד מודה לך.

מבקר המדינה אליעזר גולדברג: אני מבקש להצטרף לברכות.

מבקר המדינה אליעזר גולדברג: אני מכהן קרוב לשלוש שנים בתפקידי, והיה לי הכבוד בתקופה הזאת לעבוד בצוותא עם שני יושבי-ראש של הוועדה, חבר הכנסת כץ ודוקטור עוזי לנדאו, ויש לי עכשיו הכבוד והעונג לעבוד יחד אתך בנושא שאני לא צריך להדגיש את חשיבותו.

מבקר המדינה אליעזר גולדברג: כפי שהשר לנדאו ציין, מדי פעם היו גם חילוקי דעות בינינו.

מבקר המדינה אליעזר גולדברג: אלה היו חילוקי דעות לגיטימיים.

מבקר המדינה אליעזר גולדברג: אני יכול להעלות בדעתי, שאם יהיו חילוקי דעות בינינו אני אוכל להסתמך על ספרו של פרופסור רובינשטיין, בין היתר גם בנושא ביקורת המדינה.

מבקר המדינה אליעזר גולדברג: כל טוב ובהצלחה, ובתוספת לכך גם הנאה מהתפקיד.

אמנון רובינשטיין: תודה רבה.

משה גפני: אני מבקש להצטרף לברכות.

אמנון רובינשטיין: תודה רבה.

אמנון רובינשטיין: הישיבה נעולה.